|  |
| --- |
| **PRÍSPEVOK NA VZDELÁVANIE A PRÍPRAVU PRE TRH PRÁCE ZAMESTNANCOV**  **ZÁKLADNÉ INFORMÁCIE** |
| Vzdelávanie a prípravu pre trh práce zamestnancov (vzdelávanie zamestnancov) v zmysle § 47 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (zákon o službách zamestnanosti) vykonáva zamestnávateľ v záujme ďalšieho pracovného uplatnenia svojich zamestnancov. Vzdelávanie zamestnancov sa uskutočňuje v pracovnom čase a je prekážkou v práci na strane zamestnanca; za toto obdobie patrí zamestnancovi náhrada mzdy vo výške jeho priemerného mesačného zárobku. Mimo pracovného času sa vzdelávanie zamestnancov uskutočňuje len vtedy, ak je to nevyhnutné vzhľadom na spôsob jeho zabezpečenia. |
| **Úrad práce, sociálnych vecí a rodiny (úrad) môže zamestnávateľovi poskytnúť príspevok na vzdelávanie zamestnancov,** ak sa zaviaže, že**:**   * po skončení vzdelávania zamestnancov **bude vzdelávaných zamestnancov zamestnávať najmenej počas 12 mesiacov**, * vzdelávanie zamestnancov uskutoční ako **súčasť opatrení, ktoré umožňujú predísť hromadnému prepúšťaniu** alebo obmedziť hromadné prepúšťanie. |
| **AKO ZÍSKAŤ PRÍSPEVOK NA VZDELÁVANIE ZAMESTNANCOV** |
| 1. **Podanie žiadosti o poskytnutie príspevku na vzdelávanie zamestnancov** |
| * Ak má zamestnávateľ záujem získať príspevok na vzdelávanie zamestnancov, požiada o príspevok príslušný úrad. Rozhodujúcou skutočnosťou pre podanie žiadosti je miesto výkonu práce vzdelávaných zamestnancov, resp. väčšiny vzdelávaných zamestnancov, s prihliadnutím na efektívnosť vynaložených prostriedkov súvisiacich s miestom vzdelávania zamestnancov. * Žiadosť o poskytnutie príspevku, vrátane príloh musí byť predložená na predpísanom formulári, ktorý je k dispozícií priamo na úrade alebo na webovej stránke Ústredia práce, sociálnych vecí a rodiny [www.upsvar.sk](http://www.upsvar.sk). * Spolu so žiadosťou predkladá zamestnávateľ aj prílohy. * V rámci jednej žiadosti je možné žiadať o príspevok len pre jeden druh vzdelávania zamestnancov. * Vzdelávanie zamestnancov je možné zabezpečiť len externou formou (na základe dodávateľsko-odberateľských vzťahov). Výber dodávateľa služby vzdelávania zamestnancov je potrebné realizovať v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. * Úrad môže zamestnávateľovi poskytnúť pomoc vo výške, ktorá nepresahuje **50 % oprávnených nákladov na vzdelávanie zamestnancov**. Táto intenzita pomoci sa môže zvýšiť až na **maximálnu intenzitu pomoci vo výške 70 % oprávnených nákladov**, a to nasledovne:   + **zvýšenie o** **10 %** *–* ak sa vzdelávanie poskytuje pracovníkom so ZP alebo znevýhodneným pracovníkom,   + **zvýšenie o** **10 %** *–* ak sa vzdelávanie poskytuje zamestnancom stredných podnikov,   + **zvýšenie o** **20 %** *–* ak sa vzdelávanie poskytuje zamestnancom malých podnikom. * **Maximálna výška príspevku**, ktorú môže úrad poskytnúť zamestnávateľovi **je 2 milióny EUR** na jeden projekt vzdelávania zamestnancov. * Na príspevok na vzdelávanie zamestnancov nie je právny nárok. V prípade schválenia žiadosti o poskytnutie príspevku uzatvorí úrad so zamestnávateľom dohodu o poskytnutí príspevku na vzdelávanie zamestnancov (dohoda). * Po uzatvorení dohody je možné začať s realizáciou vzdelávania zamestnancov. * Vzdelávanie zamestnancov musí byť realizované v súlade so schváleným projektom vzdelávania zamestnancov, kalkuláciou rozpočtu a dohodou uzatvorenou s úradom. Akékoľvek zmeny je potrebné bezodkladne oznámiť úradu, ktorý vydá k predloženej zmene písomné súhlasné alebo nesúhlasné stanovisko. |
| 1. **Oprávnené výdavky na vzdelávanie zamestnancov** |
| * Za oprávnené výdavky na vzdelávanie zamestnancov môžu byť považované len tie výdavky, ktoré vznikli v priamej súvislosti s plnením dohody, najskôr v deň nadobudnutia jej účinnosti, a ktoré boli skutočne vynaložené v súlade s kalkuláciou rozpočtu vzdelávania zamestnancov. Oprávnenými výdavkami[[1]](#footnote-1) sú:  1. **Výdavky za vzdelávanie zamestnancov:**  * ***náklady na službu vzdelávania zamestnanca, ktorú poskytne zamestnávateľ dodávateľovi služieb vzdelávania*** *–* oprávneným výdavkom je suma vyfakturovaná externým dodávateľom, ktorý vzdelávanie zamestnancov pre zamestnávateľa zabezpečil.  1. **Výdavky na vzdelávaných zamestnancov:**  * ***osobné (personálne) výdavky vzdelávaných zamestnancov*** *–* náhrada hrubej mzdy vzdelávaných zamestnancov[[2]](#footnote-2), * ***cestovné výdavky na vzdelávaných zamestnancov*** *–*v zmysle zákona o cestovných náhradách*,* * ***stravné výdavky na vzdelávaných******zamestnancov*** *–* v zmysle zákona o cestovných náhradách*,* * ***výdavky na ubytovanie pre vzdelávaných zamestnancov******so ZP*** *–* v zmysle zákona o cestovných náhradách *– len v prípade, ak zamestnávateľ vykonáva hospodársku činnosť.*  1. **Ostatné preukázané výdavky vynaložené zamestnávateľom na vzdelávanie zamestnancov:**  * ***výdavky na materiál a dodávky priamo súvisiace so vzdelávaním*** – ide o tovary, služby a prácu súvisiacu s projektom vzdelávania, v prípade ak sa preukáže že ide o nevyhnutné výdavky (napr. kúpa materiálu potrebného na vzdelávanie – *skrutky, plasty, látky na šitie, frézy a pod*.), * ***náklady na potrebnú výbavu účastníkov vzdelávania*** – učebnice a učebné pomôcky **najviac vo výške 49,80 €** na jedného vzdelávaného zamestnanca, * ***odpisy nástrojov a vybavenia*** – ak sa používajú výlučne na vzdelávanie zamestnancov (iba, ak má zamestnávateľ nástroje a vybavenie vo vlastníctve a len počas trvania vzdelávania zamestnancov), * ***výdavky na poradenské a konzultačné služby súvisiace s projektom vzdelávania*** – oprávneným výdavkom sú služby súvisiace s poradenstvom v oblasti projektu vzdelávania, komunikácie s úradom, vypracovania žiadosti o úhradu platby a pod., * ***všeobecné nepriame výdavky*** – napr. administratívne výdavky, prenájom, réžia – za režijné výdavky sa pokladajú nepriame výdavky, ktoré majú charakter bežných výdavkov (napr. prevádzková réžia), * ***náklady na poistenie pre prípad škody spôsobenej zamestnancom, ktoré vznikajú zariadeniu na vzdelávanie*** – len v prípade, ak zamestnávateľ nevykonáva hospodársku činnosť sú oprávneným výdavkom výdavky na poistenie uzatvorené na dobu trvania vzdelávania zamestnancov*,* * ***náklady na poistenie súvisiace so vzdelávaním zamestnancov v zahraničí*** – len v prípade, ak zamestnávateľ nevykonáva hospodársku činnosť sú oprávneným výdavkom výdavky na poistenie uzatvorené na dobu trvania vzdelávania zamestnancov v zahraničí.  1. **Výdavky za sprievod vzdelávaných zamestnancov so ZP:**  * preukázané cestovné výdavky, stravné výdavky a výdavky na ubytovanie fyzickej osoby, ktorá vykonáva sprievod vzdelávanému zamestnancovi so ZP – oprávnený výdavok podľa zákona o cestovných náhradách. |
| 1. **Refundácia nákladov vynaložených na vzdelávanie zamestnancov** |
| * Najneskôr do 30 kalendárnych dní od ukončenia vzdelávania zamestnancov je zamestnávateľ povinný úradu odovzdať doklady potrebné k refundácii nákladov za vzdelávanie zamestnancov, ktoré sú vyšpecifikované v dohode. * Do 30 kalendárnych dní odo dňa predloženia kompletných dokladov, úrad refunduje zamestnávateľovi výdavky za vzdelávanie zamestnancov formou poskytnutia príspevku na vzdelávanie zamestnancov. |

1. *Platiteľ DPH:*

   *a) Zamestnávateľ, ktorý má nárok na vrátenie DPH, uvedie vo vyúčtovaní oprávnených výdavkov všetky sumy bez DPH, aj sumy s DPH, pričom oprávneným výdavkom sú sumy bez DPH. DPH je považovaná za neoprávnený výdavok.*

   *b) Zamestnávateľ, ktorý nemá nárok na vrátenie DPH, uvedie vo vyúčtovaní oprávnených výdavkov všetky sumy bez DPH, aj sumy s DPH, pričom oprávneným výdavkom sú sumy s DPH. DPH je považovaná za oprávnený výdavok.*

   *V prípade, ak zamestnávateľ nemá nárok na vrátenie DPH v plnej výške pri danom prijatom plnení v súlade so zákonom o DPH, túto skutočnosť preukazuje vedením záznamov v členení na tovary a služby s možnosťou odpočítania dane, bez možnosti odpočítania dane a s možnosťou pomerného odpočítania dane v zmysle ustanovenia § 70 ods. 1 zákona o DPH.*

   *Neplatiteľ DPH:*

   1. *uvedie vo vyúčtovaní oprávnených výdavkov tam, kde je to relevantné, sumy s DPH (ak uhradil zamestnávateľ oprávnené výdavky s DPH platiteľovi DPH). DPH považovaná za oprávnený výdavok.*
   2. *uvedie vo vyúčtovaní oprávnených výdavkov tam, kde je to relevantné, sumy bez DPH (ak uhradil zamestnávateľ oprávnené výdavky bez DPH neplatiteľovi DPH). DPH je považovaná za neoprávnený výdavok.*

   [↑](#footnote-ref-1)
2. *Pri predložení žiadosti o úhradu platby v prípade, ak zamestnanec nebude mať na výplatnej páske osobitne uvedenú náhradu hrubej mzdy za vzdelávanie, je potrebné zo strany zamestnávateľa predloženie priemerného zárobku zamestnanca za predchádzajúci kalendárny štvrťrok a vyčíslenie náhrady hrubej mzdy za vzdelávanie v sume hodín, na ktorých sa zamestnanec zúčastňoval na vzdelávaní.*  [↑](#footnote-ref-2)